奉和獨孤中丞遊法華寺
作者：皇甫冉
朝代：唐

paragraphs: 謝君臨郡府，越國舊山川。
訪道三千界，當仁五百年。
巖空騶馭響，樹密斾旌連。
閣影凌空壁，松聲助亂泉。
開門得初地，伏檻接諸天。
向背春光滿，樓臺古制全。
羣峰爭彩翠，百谷會風煙。
香象隨僧久，祥烏報客先。
清心乘暇日，稽首慕良緣。
法證無生偈，詩成大雅篇。
蒼生望已久，迴駕獨依然。